
Изх. № РД-04-42/11.05.2023 г.

ДО
Проф. Д-р СЕВДАЛИНА ТУРМАНОВА
ПРЕДСЕДАТЕЛ
На ОБЩИНСКИ СЪВЕТ
гр. Б У Р Г А С


ДОКЛАДНА ЗАПИСКА
от
Д-р Атанас Бошев
Управител на „Медицински център II Бургас“ ЕООД 

ОТНОСНО: Продажба на недвижим имот, дълготраен материален актив, включен в капитала на дружеството



УВАЖАЕМИ ОБЩИНСКИ СЪВЕТНИЦИ,

С решение на Общински съвет – Бургас по т. 24 от проведеното на 27.02.2020 г. Заседание на Общински съвет – Бургас (Протокол № 7) беше обявен за частна общинска собственост, недвижим имот - публична общинска собственост, включен като дълготраен материален актив в счетоводния баланс на „Медицински център II Бургас“ ЕООД с ЕИК 102085559, със седалище и адрес на управление: гр. Бургас, ж.к. „Славейков“, а именно:
Здравна служба, представляваща масивна едноетажна сграда със застроена площ 62, 76 кв. м., разположена в УПИ IV – 253 в кв. 19 по действащия ПУП – ПРЗ на кв. „Лозово“, гр. Бургас, отразена с идентификатор 07079.823.295.1 и със застроена площ 62 кв. м. по КККР на гр. Бургас, одобрена със Заповед № РД-18-9/30.01.2009 г. на Изпълнителния директор на АГКК, актувана с Акт за публична общинска собственост № 7239/23.11.2012 г., вписан в Служба по вписванията – Бургас, с № 109, том 45, вх. рег. № 14074/14.12.2012 г., съставен въз основа на предходно действащ Акт за публична общинска собственост № 1264/19.04.1999 г.
В тази сграда преди се е помещавала селската здравна служба на с. Лозово, но от дълги години тя не се ползва за нуждите на лечебното заведение, нито за медицинско обслужване на жителите на кв. „Лозово“. С оглед текущото й състояние, за да бъде използвана е необходимо да бъдат предприети действия по незабавно укрепване на конструкциите, както и цялостен основен ремонт. В случай, че не се предприемат мерки по запазването на сградата, то има опасност от цялостното й погиване. Недвижимият имот в момента тъне в разруха, а извършването на евентуален основен ремонт е финансово неизгоден и организационно необоснован. 
Представляваното от мен лечебно заведение не разполага с финансов ресурс за укрепване и ремонт на Здравната служба, както и с ресурс за нейното управление и менажиране.
Съгласно Удостоверение за данъчна оценка с изх. 5202103066/10.05.2023 г. на Община Бургас, данъчната оценка на сградата в размер на 8331,60 лв.
Пазарната стойност на сградата е в размер на 9720 лева, видно от извършената експертна оценка от лицензиран оценител. 
Предвид отпадналата необходимост от ползването на упоменатия недвижим имот, е целесъобразно същият да бъде продаден, чрез публичен търг с тайно наддаване по реда на Глава седма, раздели ІІ и III от Наредбата за реда за придобиване, управление и разпореждане с общински имоти и вещи на Община Бургас, при начална тръжна цена   9720 лева.
Съгласно чл. 12. ал. 1, т.7 от Наредбата за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, Общинският съвет, в качеството му на едноличен собственик на капитала в търговски дружества с ограничена отговорност, взема решения за придобиване или отчуждаване на недвижими имоти и вещни права върху тях.
Предвид изложеното и на основание чл. 21, ал. 1, т. 8 от Закона за местното самоуправление и местната администрация и чл. 12, ал.1, т.7 от Наредбата за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, предлагам Общински съвет – Бургас да вземе следните

РЕШЕНИЯ:

1. Да се извърши продажба на недвижим имот, собственост на „Медицински център II Бургас“ ЕООД, представляващ масивна едноетажна сграда със застроена площ 62, 76 кв. м., разположена в УПИ IV – 253 в кв. 19 по действащия ПУП – ПРЗ на кв. „Лозово“, гр. Бургас, отразена с идентификатор 07079.823.295.1 и със застроена площ 62 кв. м. по КККР на гр. Бургас, въз основа на публичен търг с тайно наддаване, по реда на Глава седма, раздели ІІ и III от Наредбата за реда за придобиване, управление и разпореждане с общински имоти и вещи на Община Бургас, при начална тръжна цена от 10000, съгласно изготвената пазарна оценка и с минимална стъпка на наддаване от 10 на сто от началната тръжна цена от Комисията за провеждане на търгове, конкурси, приватизация и реализация на малки благоустройствени проекти по чл. 58, ал.1 от Наредбата за реда за придобиване, управление и разпореждане с общински имоти и вещи.

2. За изпълнение на решението по т.1 управителят на „Медицински център II Бургас“ ЕООД да подготви необходимите за търга документи, касаещи продавания недвижим имот.

ПРИЛОЖЕНИЕ:
1. Скица от СГКК
2. Експертна пазарна оценка за стойността на недвижимия имот.
3. Данъчна оценка
4. Решение на Общински съвет Бургас от 27.02.2020 г.


С уважение:
Д-р Атанас Бошев
Управител на „Медицински център II Бургас“ ЕООД

